b'\n_START_ARTICLE_\nCytisin\n_START_PARAGRAPH_\nCytisin kaldes ogs\xc3\xa5 baphitoxin og sophorin. Det er et toxisk alkaloid, som tilh\xc3\xb8rer gruppen quinolizidin-alkaloider. Det har bruttoformlen C\xe2\x82\x81\xe2\x82\x81H\xe2\x82\x81\xe2\x82\x84N\xe2\x82\x82O, og det forekommer naturligt i bl.a. Guldregn, hvor det is\xc3\xa6r findes i fr\xc3\xb8ene, og derfor er det \xc3\xa5rsag til de frygtede forgiftninger af sm\xc3\xa5b\xc3\xb8rn. I store doser kan det h\xc3\xa6mme \xc3\xa5ndedr\xc3\xa6ttet og blive livsfarligt. LD50 er i mus omkring 2 mg i.v./kg.\n_START_SECTION_\nLighed med nikotin\n_START_PARAGRAPH_\nCytisins kemiske struktur har visse ligheder med nikotins struktur, og det binder sig til de samme receptorer i hjernen, dvs. det fungerer som en nikotin-acetylcholin-receptor antagonist, og af samme grund kan der forekomme krydstolerance mellem tobak og plantedele fra \xc3\x86rteblomst-familien. Cytisin og nikotin har lignende farmakologiske effekter. Denne kendsgerning er blevet udnyttet i Central- og \xc3\x98steuropa til fremstilling af medikamenter til brug ved afv\xc3\xa6nning fra nikotinafh\xc3\xa6ngighed, og i 2006 blev derivatet vareniclin ligeledes godkendt til brug ved rygestop.'